**ΟΙΚΟΝΟΜΙΚΟ ΠΑΝΕΠΙΣΤΗΜΙΟ ΑΘΗΝΩΝ**

**ΤΜΗΜΑ ΟΡΓΑΝΩΣΗΣ ΚΑΙ ΔΙΟΙΚΗΣΗΣ ΕΠΙΧΕΙΡΗΣΕΩΝ**

**ΠΡΟΓΡΑΜΜΑ ΠΡΑΚΤΙΚΗΣ ΑΣΚΗΣΗΣ**

**Το Πρόγραμμα «Πρακτική Άσκηση Φοιτητών του Οικονομικού Πανεπιστημίου Αθηνών»**

Το Πρόγραμμα «Πρακτική Άσκηση Φοιτητών του Οικονομικού Πανεπιστημίου Αθηνών»  υλοποιείται και συγχρηματοδοτείται  **από την Ευρωπαϊκή Ένωση (Ευρωπαϊκό Κοινωνικό Ταμείο - ΕΚΤ) και εθνικούς πόρους** στο πλαίσιο του Επιχειρησιακού Προγράμματος «Ανάπτυξη Ανθρώπινου Δυναμικού, Εκπαίδευση και Δια Βίου Μάθηση» του Εθνικού Στρατηγικού Πλαισίου Αναφοράς (ΕΣΠΑ) 2014-2020. Αναλυτικές πληροφορίες για το Πρόγραμμα παρέχονται στον ιστότοπο: https://www.aueb.gr/el/internship

**Το Πρόγραμμα «Πρακτική Άσκηση Φοιτητών» του Τμήματος Οργάνωσης και Διοίκησης του Οικονομικού Πανεπιστημίου Αθηνών»**

Στο τμήμα Οργάνωσης και Διοίκησης Επιχειρήσεων (ΟΔΕ), η Πρακτική Άσκηση των φοιτητών είναι μάθημα επιλογής του χειμερινού και του εαρινού εξαμήνου, το οποίο προσμετράται στον τελικό βαθμό Πτυχίου. Προκειμένου να συμβεί αυτό, οι φοιτητές υποχρεούται: (α) να δηλώσουν ως μάθημα την "ΠΡΑΚΤΙΚΗ ΑΣΚΗΣΗ" στο εξάμηνο που την υλοποιούν προκειμένου να συμμετέχουν στο πρόγραμμα και (β) να παραδώσουν την εργασία του μαθήματος ηλεκτρονικά (μέσω e Class) σύμφωνα με τις εκάστοτε προδιαγραφές. Σε περίπτωση που η εργασία δεν λάβει προβιβάσιμο βαθμό, δίνεται η δυνατότητα να κατατεθεί εκ νέου σε κάποια επόμενη εξεταστική περίοδο.

Σκοπός του Προγράμματος

Σκοπός του Προγράμματος (μαθήματος της Πρακτικής Άσκησης) είναι να δοθεί η δυνατότητα στους φοιτητές του τμήματος Οργάνωσης και Διοίκησης Επιχειρήσεων, οι οποίοι θα είναι τα μελλοντικά επιχειρηματικά στελέχη της Ελληνικής οικονομίας, να κατανοήσουν καλύτερα τα θέματα με τα οποία ασχολούνται κατά τη διάρκεια των σπουδών τους στο Πανεπιστήμιο και να έχουν έτσι πληρέστερη κατάρτιση. Επίσης τους δίνεται η ευκαιρία να κατανοήσουν καλύτερα τις συνθήκες και τις ιδιαιτερότητες της αγοράς εργασίας καθώς και τα προβλήματα με τα οποία πρόκειται να ασχοληθούν, να βρουν ευκολότερα απασχόληση και να γίνουν αποτελεσματικότερα επιχειρηματικά στελέχη.

**Οδηγός Υλοποίησης Προγράμματος Πρακτικής Άσκησης ΟΔΕ**

Που απευθύνεται:

Το πρόγραμμα Πρακτικής Άσκησης του Τμήματος ΟΔΕ απευθύνεται σε φοιτητές 3ου έτους σπουδών και άνω, στους οποίους και δίνει τη δυνατότητα να υλοποιήσουν την πρακτική τους άσκηση σε κάποιον φορέα απασχόλησης του ιδιωτικού ή του δημόσιου τομέα προκειμένου να εφαρμόσουν τη γνώση που έχουν λάβει κατά τη διάρκεια τον σπουδών τους.

Στόχοι του Προγράμματος

Η πρακτική άσκηση έχει σχεδιαστεί με τέτοιο τρόπο ώστε οι φοιτητές να αποκομίσουν τις παρακάτω γνώσεις (σημεία 1 & 2), δεξιότητες (σημεία 3 & 4) και ικανότητες (σημεία 5 & 6):

1. Αναγνωρίσουν και να αντιληφθούν τη σημασία του επαγγελματισμού και της σωστής συμπεριφοράς κατά την εργασία σε μία επιχείρηση ή μη-κερδοσκοπικό οργανισμό
2. Επιλέξουν αποτελεσματικά τους κλάδους και τύπους εταιριών/θέσεων στις οποίες θα τους ενδιέφερε να εργαστούν
3. Διακρίνουν τη διαφορά μεταξύ της θεωρίας που διδάχθηκαν στα μαθήματα, και της πράξης, όπως αυτή εφαρμόζεται από τις Ελληνικές επιχειρήσεις
4. Αναλύσουν την επίδραση εξωεπιχειρησιακών και εσωεπιχειρησιακών παραγόντων στην απόδοση των οργανισμών στους οποίους απασχολήθηκαν
5. Εφαρμόσουν θεωρίες και μοντέλα τα οποία διδάχθηκαν στο πλαίσιο των μαθημάτων τους σε μερικές από τις καλύτερες επιχειρήσεις και οργανισμούς στην Ελλάδα και στο εξωτερικό
6. Προτείνουν τεκμηριωμένες δράσεις βελτίωσης της απόδοσης των οργανισμών στους οποίους εργάστηκαν

Προϋποθέσεις συμμετοχής στο Πρόγραμμα και διαδικασία επιλογής

Προκειμένου να συμμετέχουν στην πρακτική άσκηση, οι τριτοετείς φοιτητές οφείλουν να έχουν εξεταστεί επιτυχώς σε τουλάχιστον 17 μαθήματα, οι τεταρτοετείς σε τουλάχιστον 22 μαθήματα, ενώ από 5ο έτος σπουδών και άνω σε τουλάχιστον 34 μαθήματα.

Η αξιολόγηση των αιτήσεων και η τελική επιλογή των φοιτητών σε κάθε περίοδο πρακτικής άσκησης γίνεται με ακαδημαϊκά κριτήρια (μέσος όρος βαθμολογίας). Πιο συγκεκριμένα, σε περίπτωση που υπάρξουν περισσότερες αιτήσεις από τις διαθέσιμες θέσεις, επιλέγονται οι υποψήφιοι με το μεγαλύτερο μέσο όρο βαθμολογίας, εφόσον καλύπτουν και τις υπόλοιπες προϋποθέσεις επιλογής.

Για την τοποθέτηση του φοιτητή σε κάποιο εργασιακό περιβάλλον, διενεργούνται συνεντεύξεις και η τελική επιλογή γίνεται από τη  εταιρία.  Οι εταιρείες θα λάβουν τα διαθέσιμα βιογραφικά μετά το πέρας των αιτήσεων και θα καλέσουν όσους ενδιαφέρονται στους χρόνους που θα ορίσουν οι ίδιες.

Φάσεις Υλοποίησης:

Οι φάσεις υλοποίησης της πρακτικής άσκησης συνίστανται:

* Στην ενημέρωση των φοιτητών για τις διαθέσιμες θέσεις στους φορείς,
* Στην εκδήλωση ενδιαφέροντος από τους φοιτητές,
* Στην επιλογή των φοιτητών
* Στην υλοποίηση της Πρακτικής Άσκησης, αφού ολοκληρωθεί η τυπική διαδικασία συμπλήρωσης των απαιτούμενων εγγράφων, και τέλος
* Στην αξιολόγηση της Πρακτικής Άσκησης τόσο από τον φορέα απασχόλησης όσο και από τον Επιστημονικό Υπεύθυνο του Προγράμματος.

Η Πρακτική Άσκηση στο Ωρολόγιο Πρόγραμμα

Το μάθημα της Πρακτικής Άσκησης Φοιτητών προσφέρεται και στα δύο ακαδημαϊκά εξάμηνα σπουδών (Χειμερινό και Εαρινό) καθώς και στους καλοκαιρινούς μήνες. Στην αρχή κάθε εξαμήνου γίνεται ορισμένος αριθμός διαλέξεων από τους διδάσκοντες προκειμένου να κατατοπιστούν οι ενδιαφερόμενοι φοιτητές σχετικά με τη λειτουργία του Προγράμματος και την εκπόνηση της Τελικής εργασίας.

Η πρακτική άσκηση έχει συνολική διάρκεια 320 ώρες (40 ώρες εβδομαδιαίως για 2μηνη πλήρη απασχόληση ή 25 ώρες εβδομαδιαίως για 3μηνη μερική απασχόληση).

Δομή και Επιστημονικοί Υπεύθυνοι:

Ο Ιδρυματικός Υπεύθυνος του Προγράμματος Πρακτικής Άσκησης του Παν/μιου και του Κεντρικού Γραφείου Πρακτικής Άσκησης είναι ο κ. Βλάσης Σταθακόπουλος, Καθηγητής

Επιστημονικοί Υπεύθυνοι της Πρακτικής Άσκησης του Τμήματος Οργάνωσης και Διοίκησης Επιχειρήσεων είναι οι Επίκουροι Καθηγητές, Αλέξανδρος Παπαλεξανδρής (υπεύθυνος για τους φοιτητές του τμήματος Α-Λ) και Δημήτρης Μανωλόπουλος (υπεύθυνος για τους φοιτητές του τμήματος Μ-Ω).

Υπεύθυνος Διαχείρισης:

Υπεύθυνη διαχείρισης της Πρακτικής Άσκησης για το Τμήμα ΟΔΕ στο Κεντρικό Γραφείο Πρακτικής Άσκησης είναι ο κα. Μαρία Κανέλλα, Ελπίδος 13, 3ος Όροφος, 210-8203 813, mkanella@aueb.gr (Ώρες Γραφείου 11:00 – 16:00)

**Κεντρικό Γραφείο Πρακτικής Άσκησης**

Οι φοιτητές που ενδιαφέρονται να συμμετάσχουν στο Πρόγραμμα της Πρακτικής Άσκησης θα πρέπει να απευθυνθούν στο Κεντρικό Γραφείο Πρακτικής Άσκησης του ΟΠΑ το οποίο και είναι υπεύθυνο για τα ακόλουθα:

• Συγκέντρωση και επεξεργασία στοιχείων των παραγωγικών φορέων και οργανισμών για την απασχόληση φοιτητών, αλλά και των φοιτητών που επιθυμούν να πραγματοποιήσουν την Πρακτική τους Άσκηση.

• Διαχείριση του ενιαίου πληροφοριακού συστήματος από την πλευρά του Γραφείου Πρακτικής Άσκησης Ο.Π.Α. και εισαγωγή δεδομένων όπως κατάλογος φοιτητών, προσφερόμενες θέσεις εργασίας, στοιχεία επιχειρήσεων με στόχο την βελτίωση της υλοποίησης και την αξιολόγηση αυτών των προγραμμάτων από το ίδιο το Γραφείο Πρακτικής Άσκησης και από το ΔΑΣΤΑ γενικότερα.

• Προώθηση και άμεση εξυπηρέτηση των ΑμΕΑ. Το Γραφείο Πρακτικής Άσκησης επιδιώκει την ουσιαστική προαγωγή ζητημάτων πρόσβασης Ατόμων με Ειδικές Ανάγκες σε όλες τις παρεχόμενες υπηρεσίες. Οι σχετικές πρωτοβουλίες θα συνδυάζονται με αυτές των υπόλοιπων πράξεων (ΔΑΣΤΑ, ΓΔ, ΜΚΕ) και θα εμπίπτουν στο πλαίσιο του Προγράμματος Πρόσβασης ΑμΕΑ (Disabilities Access Program).

• Άμεση επικοινωνία τόσο με τους φοιτητές όσο και με τις επιχειρήσεις.

• Διοργάνωση ενημερωτικών εκδηλώσεων και ειδικών σεμιναρίων για την εκπαίδευση των φοιτητών από το 1ο έτος των σπουδών τους.

Διαδικασίες:

Ο φοιτητής υποβάλει ηλεκτρονικό αίτημα συμμετοχής στο Πρόγραμμα στο Πληροφοριακό Σύστημα ΔΑΣΤΑ ΟΠΑ (www.dasta-is.aueb.gr) και καταχωρεί ηλεκτρονικά το βιογραφικό του. Στη συνέχεια, οι αιτήσεις ελέγχονται από το Κεντρικό Γραφείο Πρακτικής Άσκησης.

Μέσα από το Πληροφοριακό Σύστημα του ΔΑΣΤΑ ΟΠΑ το οποίο είναι σε διασύνδεση με το Πληροφοριακό Σύστημα ΑΤΛΑΣ του Υπουργείου Παιδείας, οι φοιτητές εκδηλώνουν ηλεκτρονικά το ενδιαφέρον τους στις διαθέσιμες θέσεις των φορέων απασχόλησης που τους ενδιαφέρουν. Μετά τη διενέργεια συνεντεύξεων, οι φοιτητές επιλέγουν την επιχείρηση στη οποία θα πραγματοποιήσουν την πρακτική τους άσκηση και ενημερώνουν τον διαχειριστή του Κεντρικού Γραφείου Πρακτικής Άσκησης για τη διευθέτηση των τυπικών εγγράφων έναρξης της πρακτικής άσκησης.

Τα απαιτούμενα έγγραφα για την πραγματοποίηση Πρακτικής Άσκησης είναι:

1. Δήλωση Προσωπικών Στοιχείων. Ο φοιτητής / η φοιτήτρια προσκομίζει το έντυπο δήλωσης προσωπικών στοιχείων με τα απαιτούμενα προσωπικά στοιχεία (ΑΦΜ, ΔΟΥ, αριθμός μητρώου ΙΚΑ, ΑΜΚΑ, ΙΒΑΝ τραπεζικού λογαριασμού).

2. Ιδιωτικό Συμφωνητικό μεταξύ Ε.Λ.Κ.Ε., Φορέα, Φοιτητή / Φοιτήτριας.

3. Βεβαίωση Φορέα Απασχόλησης.

4. Δελτίο Εισόδου.

Οι φοιτητές υποχρεούνται για το διάστημα που θα συμφωνηθεί με το φορέα απασχόλησης να προσέρχονται στο χώρο εργασίας τους τις εργάσιμες ημέρες και να ακολουθούν τους κανονισμούς ασφαλείας και εργασίας, καθώς και κάθε άλλη ρύθμιση ή κανονισμό που ισχύει για το προσωπικό του φορέα απασχόλησης, εκτός κι αν υπάρχει διαφορετική συγκεκριμένη συνεννόηση. Οι φοιτητές μπορούν με τη σύμφωνη γνώμη της επιχείρησης να κάνουν χρήση αδείας είτε για λόγους ασθενείας, είτε για την εκπλήρωση των φοιτητικών τους υποχρεώσεων, είτε για οποιουσδήποτε άλλους σοβαρούς λόγους. Ο ασκούμενος φοιτητής εποπτεύεται από τον Επιστημονικό Υπεύθυνο της Πρακτικής Άσκησης του Τμήματος και ένα στέλεχος της Επιχείρησης.

Αφού ο φοιτητής ολοκληρώσει επιτυχώς την πρακτική του άσκηση, θα πρέπει να προσκομίσει τα απαραίτητα δικαιολογητικά στον διαχειριστή του κεντρικού Γραφείου Πρακτικής Άσκησης ΟΠΑ.

1. Βεβαίωση Ολοκλήρωσης

2. Δελτίου Εξόδου

Επίσης στο τέλος της Πρακτικής Άσκησης οι εργοδότες καλούνται να συμπληρώσουν ηλεκτρονικά ένα ερωτηματολόγιο με το οποίο αξιολογούν μεταξύ άλλων την αποδοτικότητα και εργατικότητα των ασκούμενων φοιτητών. Η αποζημίωση των φοιτητών γίνεται μετά την επιτυχή ολοκλήρωση της Πρακτικής Άσκησης, και αφού ο/η φοιτητής/τρια έχει προσκομίσει όλα τα απαραίτητα έντυπα εντός των προθεσμιών που έχουν τεθεί.